b'\n_START_ARTICLE_\nHotchkiss Mle 1914\n_START_SECTION_\nHist\xc3\xb2ria\n_START_PARAGRAPH_\nDespr\xc3\xa9s de l\'invent de la metralladora per part de Hiram Stevens Maxim, que aprofitava la for\xc3\xa7a del retroc\xc3\xa9s, inventors d\'arreu del m\xc3\xb3n van intentar desenvolupar un altre tipus de mecanisme que n\'imit\xc3\xa9s el funcionament per\xc3\xb2 sense infringir la patent de Maxim._NEWLINE_Un d\'aquests inventors fou el capit\xc3\xa0 de cavalleria i bar\xc3\xb3 vien\xc3\xa8s Adolph von Odkolek, que va dissenyar un prototip de metralladora de rec\xc3\xa0rrega accionada per gas. Buscant possibles compradors va viatjar a Saint-Denis, vora Par\xc3\xads, a la seu de Hotchkiss et Cie, on Laurence Ben\xc3\xa9t, cap d\'enginyers, i Henri Merci\xc3\xa9 intentaven desenvolupar una metralladora. All\xc3\xa0 van provar el disseny i van quedar poc impressionats a causa dels problemes de sobreescalfament; tot i aix\xc3\xb2 van recon\xc3\xa8ixer que el mecanisme de rec\xc3\xa0rrega era molt prometedor. Tot i negar-se a fabricar l\'arma en concepte de royalty van comprar els drets de patent per millorar-ne el sistema d\'operaci\xc3\xb3. Odkolek ho va acceptar i va vendre tots els drets de manufactura a Hotchkiss._NEWLINE_A partir d\'aqu\xc3\xad Ben\xc3\xa9t va comen\xc3\xa7ar a treballar en una nova arma aprofitant el principi d\'Odkolek. La nova metralladora usava el cartutx 8x50 mm R Label i feia servir rec\xc3\xa0rrega accionada per gas amb un pist\xc3\xb3 simple que no infringia la patent de John Browning, que feia servir una palanca, a la metralladora Colt\xe2\x80\x93Browning M1895._NEWLINE_El primer model de l\'arma es va provar a St. Denis el 1895. En honor al fundador de la companyia, mort el 1885, la metralladora es va anomenar "Hotchkiss". Com a caracter\xc3\xadstica singular, en comptes d\'alimentar-se d\'una cinta t\xc3\xa8xtil, com les altres metralladores, usava pintes met\xc3\xa0l\xc2\xb7liques de 24 o 30 cartutxos. A m\xc3\xa9s a m\xc3\xa9s, tampoc es refrigerava per aigua sin\xc3\xb3 per aire, tot i que se sobreescalfava r\xc3\xa0pidament.\n_START_SECTION_\nHotchkiss Mod\xc3\xa8le 1897\n_START_PARAGRAPH_\nLa soluci\xc3\xb3 de Ben\xc3\xa9t als problemes de sobreescalfament \xc3\xa9s un disseny que va convertir-se en distintiu de les metralladores Hotchkiss, els grans anells que serveixen d\'aleta de refrigeraci\xc3\xb3 al voltant del can\xc3\xb3, vora la recambra. Per absorbir la calor generada per les explosions s\'havia d\'afegir metall, per\xc3\xb2 aix\xc3\xb2 faria que l\'arma pes\xc3\xa9s massa, fent-ho en forma d\'anell, per\xc3\xb2, hi havia deu vegades m\xc3\xa9s \xc3\xa0rea afegint-hi poc pes. Aquest nou model, el 1897, seria adoptat per l\'ex\xc3\xa8rcit franc\xc3\xa8s en poques quantitats, ja que no acabaven de confiar en el disseny refrigerat per aire i lleuger de Ben\xc3\xa9t._NEWLINE_Aquesta arma per\xc3\xb2 va demostrar ser relativament fiable i \xc3\xbatil a les col\xc3\xb2nies africanes, on no hi havia aigua per altres tipus de metralladora. Tot i aix\xc3\xb2, el problema de sobreescalfament continuava vigent.\n_START_SECTION_\nHotchkiss Mod\xc3\xa8le 1900\n_START_PARAGRAPH_\nLa majoria de millores del model de 1900 se centraven en ajustaments a la muntura original. Com que el sobreescalfament continuava sent un problema, els anells de refrigeraci\xc3\xb3, que eren de llaut\xc3\xb3, van ser substitu\xc3\xafts per uns d\'acer i el can\xc3\xb3 es va redissenyar per tenir menys contingut de carboni per allargar la vida \xc3\xbatil del can\xc3\xb3 en mode de foc sostingut. _NEWLINE_Aquest model va aconseguir bones vendes a nivell internacional sent venguda a M\xc3\xa8xic i al Jap\xc3\xb3. Sent aquest \xc3\xbaltim pa\xc3\xads qui va usar-la per primer cop en combat a la Guerra russojaponesa de 1904 i 1905. Els japonesos van quedar impressionats per l\'efici\xc3\xa8ncia de la Hotchkiss en comparaci\xc3\xb3 amb els russos, equipats amb metralladores PM 1910 i metralladores Madsens, i despr\xc3\xa9s de la guerra van comprar la llic\xc3\xa8ncia per produir-les al Jap\xc3\xb3, afegint-hi algunes caracter\xc3\xadstiques pr\xc3\xb2pies que resultarien en les metralladores japoneses Tipus 3 i Tipus 92._NEWLINE_Tot i que l\'ex\xc3\xa8rcit franc\xc3\xa8s disposava d\'algunes Hotchkiss model 1900, no volien comprar la llic\xc3\xa8ncia i per evitar-ho estaven desenvolupant un model propi de metralladora per evitar els c\xc3\xa0nons comercials a Hotchkiss. El resultat de les investigacions van ser les pobres metralladores Puteaux Mle 1905 i St. \xc3\x89tienne Mle 1907.\n_START_SECTION_\nHotchkiss Mod\xc3\xa8le 1914\n_START_PARAGRAPH_\nAmb l\'esclat de la Primera Guerra Mundial, l\'any 1914, Fran\xc3\xa7a es va trobar en un greu desavantatge a causa de la poca quantitat d\'armes autom\xc3\xa0tiques i la seva baixa qualitat. Per aix\xc3\xb2 van demanar a Hotchkiss que fes petites modificacions als m\xc3\xa8todes productius i materials, com fer una culata m\xc3\xa9s simple en forma de D, i van acceptar la nova variant com a Hotchkiss model 1914. La seva fiabilitat de seguida va guanyar-se una bona reputaci\xc3\xb3 i es van equipar nombroses brigades al front amb l\'arma._NEWLINE_Durant la Batalla de Verdun les metralladores Hotchkiss protagonitzarien una tena\xc3\xa7 defensa al tur\xc3\xb3 304, protegint el cim durant deu dies i nits seguides. Atrinxerats uns 140 metres rere la cresta, que els alemanys volien capturar, una sola unitat sense suport va aconseguir repel\xc2\xb7lir tots els atacs que arribaven al pic. Sense subministraments, van fer servir 150.000 cartutxos que havien donat i col\xc2\xb7locat a les pintes soldats i oficials._NEWLINE_Amb l\'arribada de la For\xc3\xa7a Expedicion\xc3\xa0ria Americana, l\'any 1917, els soldats estatunidencs van haver de ser subministrats amb metralladores, ja que no en tenien. Al final de la guerra es van donar 5.255 metralladores Hotchkiss Mle 1914 als americans, 224 per divisi\xc3\xb3 d\'infanteria, sent posteriorment equipats amb altres metralladores._NEWLINE_Durant la Primera Guerra Mundial la metralladora Hotchkiss tamb\xc3\xa9 va ser emprada com a arma antia\xc3\xa8ria i com a arma per a l\'aviaci\xc3\xb3. A m\xc3\xa9s a m\xc3\xa9s tamb\xc3\xa9 va servir en alguns tancs, com el Renault FT-17.\n_START_SECTION_\nUsos posteriors\n_START_PARAGRAPH_\nDespr\xc3\xa9s de la Primera Guerra Mundial la Hotchkiss continuaria sent usada durant molts anys._NEWLINE_A Espanya seria produ\xc3\xafda sota llic\xc3\xa8ncia amb calibre propi i es faria servir durant els fets del 6 d\'octubre, la Guerra Civil espanyola..._NEWLINE_Tamb\xc3\xa9 es van fer servir durant la revoluci\xc3\xb3 mexicana (1910-1920) i la Guerra polonesosovi\xc3\xa8tica (1919-1921). _NEWLINE_Durant la Segona Guerra Sinojaponesa els nipons farien servir les seves versions produ\xc3\xafdes sota llic\xc3\xa8ncia amb el nom de Tipus 3, amb cartutxos 6,5x50 mm Arisaka, i la Tipus 92, amb cartutxos 7,7x58 mm Arisaka._NEWLINE_Durant la Segona Guerra Mundial la Hotchkiss tornaria a ser \xc3\xa0mpliament usada tant per francesos com per belgues. Un cop derrotats, el Tercer Reich aprofitaria aquestes armes per fortificar el Mur Atl\xc3\xa0ntic._NEWLINE_Finalment, la Hotchkiss acabaria sent usada a les guerres colonials, situades en empla\xc3\xa7aments est\xc3\xa0tics, a les guerres d\'Indoxina, Alg\xc3\xa8ria i al Marroc.\n_START_SECTION_\nCaracter\xc3\xadstiques\n_START_PARAGRAPH_\nAl manual de l\'any 1918, Handbook of the Hotchkiss Machine Gun Model of 1914, hi ha una descripci\xc3\xb3 acurada de la Hotchkiss M1914:_NEWLINE_\xc2\xabLa metralladora Hotchkiss, model de 1914 (Mitrailleuse Automatique Hotchkiss), calibre 8 mm, fa servir cartutxos del rifle franc\xc3\xa8s est\xc3\xa0ndard. L\'arma es classifica com a pesant, refrigerada per aire, accionada per gas i alimentada amb pintes met\xc3\xa0l\xc2\xb7liques o cintes._NEWLINE_Per tal d\'eliminar sistemes de refrigeraci\xc3\xb3 artificials, s\'utilitza l\'aire com a refrigerant. El can\xc3\xb3 \xc3\xa9s pesant, fet que retarda el sobreescalfament. Per assistir al refredament natural de l\'arma, hi ha un radiador amb cinc nervadures anulars situades al darrere del can\xc3\xb3._NEWLINE_L\'expansi\xc3\xb3 del gasos proveeixen de l\'energia per l\'operaci\xc3\xb3 de l\'arma. Despr\xc3\xa9s de disparar l\'arma i que la bala passi per un port de gasos al can\xc3\xb3, els gasos de la p\xc3\xb3lvora s\'expandeixen a trav\xc3\xa9s del port de gasos cap a un cilindre i xoquen contra el cap d\'un pist\xc3\xb3. Aix\xc3\xb2 tira el pist\xc3\xb3 endarrere, comprimint la molla de retroc\xc3\xa9s que proveeix d\'energia pel contra-retroc\xc3\xa9s. Les diverses orelletes i lleves del pist\xc3\xb3 accionen l\'alimentaci\xc3\xb3, el disparar, l\'extracci\xc3\xb3, l\'ejecci\xc3\xb3 i el control de l\'operaci\xc3\xb3 de l\'arma. _NEWLINE_Les pintes o tires d\'alimentaci\xc3\xb3 s\xc3\xb3n d\'estampaci\xc3\xb3 met\xc3\xa0l\xc2\xb7lica i estan formades per tres fileres paral\xc2\xb7leles de dents per aguantar els cartutxos a lloc. Les pintes s\xc3\xb3n planes i suporten 24 cartutxos en una \xc3\xbanica filera._NEWLINE_L\'alimentaci\xc3\xb3 \xc3\xa9s totalment mec\xc3\xa0nica i \xc3\xa9s independent de la inclinaci\xc3\xb3 de l\'arma. La pinta s\'ejecta autom\xc3\xa0ticament. Mitjan\xc3\xa7ant l\'\xc3\xbas de les pintes el consum de munici\xc3\xb3 es controla f\xc3\xa0cilment i \xc3\xa9s molt m\xc3\xa9s f\xc3\xa0cil economitzar-ho que no pas amb una llarga cinta._NEWLINE_El conjunt de l\'arma est\xc3\xa0 compost de nom\xc3\xa9s 30 peces de f\xc3\xa0cil desmuntar. Hi ha molt poques molles i visos i nom\xc3\xa9s unes quantes de les peces s\xc3\xb3n indispensables pel correcte funcionament de l\'arma._NEWLINE_Totes les parts de l\'arma estan fabricades de tal manera que s\xc3\xb3n impossibles de muntar malament. El desmuntatge i muntatge de l\'arma es pot aconseguir sense l\'ajuda de cap eina. Pel desmuntatge del can\xc3\xb3 o el cilindre de gasos es necessita una clau anglesa que forma part dels accessoris._NEWLINE_A causa del seu pes la Hotchkiss es dispara des d\'un tr\xc3\xadpode o una altra muntura adequada. L\'arma \xc3\xa9s especialment adequada per la tasca de defensar i per fer foc de batuda o indirecte. Per a usos nocturns es pot equipar amb un supressor d\'espurnes.\xc2\xbb'